Tuisfliek van die maand: Plekkie in die son | Maroela Media
Tuisfliek van die maand: Plekkie in die son
Met Jana Cilliers, Magda Beukes en Regardt van den Bergh
Regisseur: William (Bill) Faure
Al dateer hierdie rolprent uit 1979 is dit steeds 'n ontroerende en selfs ontsenuende ervaring, en bewys net weer hoe 'n groot talent William C. Faure, wat intussen dood is, as regisseur was.
Die fliek is gegrond op een van Ena Murray se trefferboeke en gaan oor 'n vrou wat ontdek dat sy melaats is. Wanneer 'n mens na dié rolprent kyk, moet jy in gedagte hou in watter tydperk (die mid-1970's) dit afspeel. Die stigma van melaatsheid stem amper ooreen met die stigma wat in die 1980's aan mense gekleef het wat MIV-positief was of selfs vigs gehad het.
Wat die rolprent so treffend en aktueel maak is die wyse waarop gewone mense, selfs die gesofistikeerde vrou se man (Eckard Rabe), op die nuus reageer. Sy word 'n uitgeworpene wat slegs in die instituut vir die behandeling van melaatses aanvaarding en troos kry. Faure slaag daarin om op dikwels onsentimentele wyse, en met nugterheid en helderheid, na die vrou se dilemma te kyk.
Van die skokkendste tonele speel in die hospitaal af waar mense wat werklik aan melaatsheid ly, gewys word. Ook Jana Cilliers as die heldin en slagoffer Karen Viljoen beïndruk. Cilliers het hier reeds bewys dat sy 'n uitsonderlike talent vir die kamera het en presies weet hoe om te onderspeel. Haar smart en vernedering word filmies knap uitgebeeld.
Maar dit gaan ook om vriendskap – van die verpleegsters soos vertolk deur Magda Beukes, tot by die nutsman Piet Fieks, pragtig vertolk deur Tobie Cronjé, en hoe hulle haar onvoorwaardelik aanvaar en help op haar pad na aanvaarding en ondersteuning.
Plekkie in die son is 'n voorbeeld van die regte rigting waarin ons rolprentbedryf destyds beweeg het. Huur dit liewer in plaas van 'n hedendaagse fliek. Dit sal jou ontroer en meesleur.